Иван Бунин
Забравеният фонтан

Превод от руски: Петър Велчев, 2008

chitanka.info

Руши се сякаш янтарен дворец —

към къщата алея мержелее,

и септемврийският студен ветрец

в безлюдния, посърнал парк вилнее.

Върху фонтана трупа той листа,

разпръсва ги, внезапно ги напада,

и дълго те над сухата ливада

кръжат като подплашени ята.

Понякога девойка там застава,

повлякла по листата своя шал,

и с дълъг взор фонтана съзерцава.

В очите й — застинала печал.

Тя цял ден, като призрак, преминава,

а дните бързат… И не им е жал.

1902

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.